text: 60 par slår pjalterne sammen lørdag
  18 august 2018 kl. 10.37
  Datoen i dag - d. 18.8.18 - er en populær dato blandt forelskede par i Esbjerg Kommune. Faktisk så populær, at 60 par har valgt at love hinanden evigt troskab netop i dag.
  Champagnen er sat på køl, kirkeklokkerne bimler, og hos giftefogederne i Esbjerg Kommune er der udsigt til en noget længere dag på kontoret end normalt. Dagen står nemlig i kærlighedens tegn, når intet mindre end 60 udenlandske og danske par siger ja til hinanden. Af de 60 har 24 par valgt Det Gamle Rådhus i Ribe til at danne rammen om deres store dag, og derfor er åbningstiden i dagens anledning udvidet til kl. 23.59.
  - Det er sådan en særlig dag i dag d. 18.8.18, så vi vil ikke lade os begrænse af kun at holde vielser om dagen, fortæller Marianne Kirkegaard, kontorchef for vielsesområdet.
  Marianne Kirkegaard, kontorchef for vielsesområdet: "Dagen emmer af romantik, så selvom dagen bliver lang, så synes jeg ikke, at det føles som en arbejdsdag."
  En glædens dag
  På Det Gamle Rådhus i Ribe er det lykkedes at finde tid til alle de par, som har henvendt sig med et ønske om at blive gift netop i dag. Derfor begyndte vielserne klokken 10 lørdag formiddag, og det sidste par kan kalde sig for ægtefolk lidt før midnat i aften.
  - Dagen emmer af romantik, så selvom dagen bliver lang, så synes jeg ikke, at det føles som en arbejdsdag, fortæller Marianne Kirkegaard.  
  Også i Ting og Arresthuset i Esbjerg er der godt gang i ægteskabsløfterne, hvor seks par står til at sige ja til hinanden. Derudover har flere par valgt at lade sig vie til mere private arrangementer udendørs i Ribe og Esbjerg.
  Både på Det Gamle Rådhus i Ribe og i Ting og Arresthuset i Esbjerg vil Esbjerg Kommune byde på champagne og snacks til de mange nygifte par og deres gæster.
  